CELEX: 32016D1189
Language: ro
Date: 2016-07-19 00:00:00
Title: Decizia de punere în aplicare (UE) 2016/1189 a Comisiei din 19 iulie 2016 de autorizare a introducerii pe piață a laptelui tratat cu ultraviolete ca aliment nou în temeiul Regulamentului (CE) nr. 258/97 al Parlamentului European și al Consiliului [notificată cu numărul C(2016) 4565]

21.7.2016   
            
            
               RO
            
            
               Jurnalul Oficial al Uniunii Europene
            
            
               L 196/50
            
         DECIZIA DE PUNERE ÎN APLICARE (UE) 2016/1189 A COMISIEI
   din 19 iulie 2016
   de autorizare a introducerii pe piață a laptelui tratat cu ultraviolete ca aliment nou în temeiul Regulamentului (CE) nr. 258/97 al Parlamentului European și al Consiliului
   
      
         [notificată cu numărul C(2016) 4565]
      
   
   (Numai textul în limba engleză este autentic)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (1), în special articolul 7,
   întrucât:
   
               (1)
            
            
               La 26 septembrie 2012, societatea Dairy Crest Ltd a înaintat o cerere către autoritățile competente din Irlanda pentru introducerea pe piață a laptelui tratat cu ultraviolete ca aliment nou în sensul articolului 1 alineatul (2) litera (f) din Regulamentul (CE) nr. 258/97.
            
         
               (2)
            
            
               La 10 ianuarie 2013, organismul competent de evaluare a produselor alimentare din Irlanda a emis raportul de evaluare inițială. În respectivul raport, organismul a concluzionat că laptele tratat cu ultraviolete îndeplinește criteriile privind alimentele noi prevăzute la articolul 3 alineatul (1) din Regulamentul (CE) nr. 258/97.
            
         
               (3)
            
            
               La data de 16 ianuarie 2013, Comisia a transmis celorlalte state membre raportul de evaluare inițială.
            
         
               (4)
            
            
               În termenul de 60 de zile prevăzut la articolul 6 alineatul (4) primul paragraf din Regulamentul (CE) nr. 258/97 au fost prezentate obiecții justificate.
            
         
               (5)
            
            
               La 9 februarie 2015, Comisia a consultat Autoritatea Europeană pentru Siguranța Alimentară (EFSA), solicitându-i să efectueze o evaluare suplimentară a laptelui tratat cu UV ca aliment nou în conformitate cu Regulamentul (CE) nr. 258/97.
            
         
               (6)
            
            
               La 10 decembrie 2015, în avizul său privind siguranța laptelui tratat cu ultraviolete ca aliment nou (2), EFSA a concluzionat că laptele tratat cu ultraviolete este sigur în condițiile de utilizare avute în vedere.
            
         
               (7)
            
            
               Avizul respectiv oferă suficiente motive pentru a se stabili că laptele tratat cu ultraviolete ca aliment nou respectă criteriile prevăzute la articolul 3 alineatul (1) din Regulamentul (CE) nr. 258/97.
            
         
               (8)
            
            
               Tratarea cu ultraviolete a laptelui pasteurizat duce la creșterea conținutului său de vitamina D. Regulamentul (UE) nr. 1169/2011 al Parlamentului European și al Consiliului (3) precizează care sunt cantitățile considerate semnificative în cazul vitaminelor și al mineralelor. Prin urmare, este important să se asigure informarea corespunzătoare a consumatorilor cu privire la prezența vitaminei D produse prin tratarea cu ultraviolete a produsului.
            
         
               (9)
            
            
               Regulamentul (CE) nr. 1925/2006 al Parlamentului European și al Consiliului (4) stabilește cerințe privind adaosul de vitamine și minerale, precum și de anumite substanțe de alt tip în produsele alimentare. Utilizarea laptelui tratat cu ultraviolete ar trebui autorizată fără a aduce atingere cerințelor din actul legislativ menționat.
            
         
               (10)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Laptele tratat cu ultraviolete astfel cum se specifică în anexa I la prezenta decizie poate fi introdus pe piață în Uniune ca aliment nou pentru utilizările definite în anexa II la prezenta decizie și la nivelurile maxime stabilite în anexa respectivă fără a aduce atingere dispozițiilor specifice din Regulamentul (CE) nr. 1925/2006.
   Articolul 2
   Mențiunea folosită pe eticheta alimentelor pentru a indica laptele tratat cu ultraviolete autorizat prin prezenta decizie este „tratat cu ultraviolete”.
   În cazul în care laptele tratat cu ultraviolete conține o cantitate de vitamina D considerată semnificativă în conformitate cu partea A punctul 2 din anexa XIII la Regulamentul (UE) nr. 1169/2011 al Parlamentului European și al Consiliului, mențiunea folosită pe etichetă este însoțită de „conține vitamina D produsă prin tratare cu ultraviolete” sau „lapte cu conținut de vitamina D obținută prin tratare cu ultraviolete”.
   Articolul 3
   Prezenta decizie se adresează Dairy Crest Ltd, Claygate House, Littleworth Road, Esher, Surrey, KT10 9PN, Regatul Unit.
   
      Adoptată la Bruxelles, 19 iulie 2016.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 43, 14.2.1997, p. 1.
   
      (2)  EFSA Journal 2016; 14(1):4370.
   
      (3)  Regulamentul (UE) nr. 1169/2011 al Parlamentului European și al Consiliului din 25 octombrie 2011 privind informarea consumatorilor cu privire la produsele alimentare, de modificare a Regulamentelor (CE) nr. 1924/2006 și (CE) nr. 1925/2006 ale Parlamentului European și ale Consiliului și de abrogare a Directivei 87/250/CEE a Comisiei, a Directivei 90/496/CEE a Consiliului, a Directivei 1999/10/CE a Comisiei, a Directivei 2000/13/CE a Parlamentului European și a Consiliului, a Directivelor 2002/67/CE și 2008/5/CE ale Comisiei și a Regulamentului (CE) nr. 608/2004 al Comisiei (JO L 304, 22.11.2011, p. 18).
   
      (4)  Regulamentul (CE) nr. 1925/2006 al Parlamentului European și al Consiliului din 20 decembrie 2006 privind adaosul de vitamine și minerale, precum și de anumite substanțe de alt tip în produsele alimentare (JO L 404, 30.12.2006, p. 26).
   
      ANEXA I
      SPECIFICAȚIILE LAPTELUI TRATAT CU ULTRAVIOLETE
      
         Definiție:
      
      Laptele tratat cu ultraviolete este lapte de vacă (integral și semidegresat) căruia, după pasteurizare, i se aplică un tratament cu radiații ultraviolete (UV) prin curgere turbulentă. Tratarea laptelui pasteurizat cu radiații UV determină o creștere a concentrațiilor de vitamina D3 (colecalciferol) prin transformarea 7-dehidrocolesterolului în vitamina D3.
      Radiații ultraviolete: un proces de radiere în lumină ultravioletă cu lungimea de undă cuprinsă în intervalul 200-310 nm cu un aport de energie de 1 045 J/l.
      
         Vitamina D3:
      
      
                  Denumire chimică
               
               
                  (1S,3Z)-3-[(2E)-2-[(1R,3aS,7aR)-7a-metil-1-[(2R)-6-metilheptan-2-yl]-2,3,3a,5,6,7-hexahidro-1H-inden-4-iliden]etilidenă]-4-metilideneciclohexan-1-ol
               
            
                  Sinonim
               
               
                  Colecalciferol
               
            
                  Nr. CAS
               
               
                  67-97-0
               
            
                  Masă moleculară
               
               
                  384,6377 g/mol
               
            
         Conținut:
      
      
                  Vitamina D3 în produsul finit
               
               
                  Lapte integral (1): 0,5-3,2 μg/100 g (2)
                  
                  Lapte semidegresat (1): 0,1-1,5 μg/100 g (2)
                  
               
            
         (1)  Astfel cum este definit în Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671-854).
      
         (2)  HPLC.
   
   
      ANEXA II
      UTILIZĂRI AUTORIZATE ALE LAPTELUI TRATAT CU ULTRAVIOLETE
      
                  Categoria de alimente
               
               
                  Intervalul de vitamina D3
                  
               
            
                  Lapte integral pasteurizat (1)
                  
               
               
                  5-32 μg/kg pentru populația generală, cu excepția sugarilor
               
            
                  Lapte semidegresat pasteurizat (1)
                  
               
               
                  1-15 μg/kg pentru populația generală, cu excepția sugarilor
               
            
         (1)  Consumat ca atare.